Kegyelem nektek és békesség Istentől a mi Atyánktól és az Úr Jézus Krisztustól! Ámen

1 Móz 21, 1-7
*Azután meglátogatta az ÚR Sárát, ahogyan megmondta, és úgy cselekedett az ÚR Sárával, ahogy megígérte. 2Sára teherbe esett, és fiút szült Ábrahámnak öregkorára, abban az időben, amelyet megígért neki Isten. 3Ábrahám Izsáknak nevezte el újszülött fiát, akit Sára szült neki. 4Azután körülmetélte Ábrahám a fiát, Izsákot nyolcnapos korában, ahogyan megparancsolta neki Isten. 5Ábrahám százesztendős volt, amikor fia, Izsák megszületett. 6Akkor ezt mondta Sára: Nevetségessé tett engem az Isten, kinevet mindenki, aki csak hallja. 7Ezt is mondta: Ki jósolta volna meg Ábrahámnak, hogy fog még Sára fiakat szoptatni? Mert fiút szültem öregkorára.*

Közösségre hívott Gyülekezet!

Ahogy egy osztály bohócának, vagy bármilyen közösség szórakozott, mókás tagjának, úgy sokszor a keresztény embernek is a világban komoly kérdése kell, hogy legyen, hogy: „Veled, vagy rajtad nevetnek?”.
Mindkét esetben persze a jókedvet idéző hang hallatszódik elsőre, de ha kicsit jobban hegyezzük a fülünket, akkor gyorsan kihalljuk, hogy a közös öröm, vagy éppen a gúnyolódás, esetleg a lesajnálás, vagy cinizmus hangja szólal-e meg valójában.
Hangosan nevetni felszabadító érzés. Ugyanakkor a másik ember számára fogsággá, börtönné vállhat, ha nem tudja, hogy vele együtt nevetnek, ünnepelnek, vagy épp csak rajta. És így hiába, hogy egy jókedvűnek ható közösség része, valójában rendkívül egyedül van, magánytól szenved.
Egyedül lenni pedig nem jó. Nem egészséges, sem szellemileg, sem lelkileg. Az ember közösségi lény, aki nem elszigeteltségre teremtetett. Persze jó néha kicsit megszabadulni a világ zajától és elcsendesedni, de magányosnak lenni az egészen más. Ezt pedig fokozottan is megérzi az ember egy ünnep közeledtével, még kiemeltebben talán karácsony közeledtével. Ami pedig ilyenkor végképp összetörő, sokszor talán kijózanító tud lenni, ha megtapasztalom, hogy nem emberek tekintetében, hanem Isten tekintetében érzem magányosnak az életemet. Minden ember életében az a legszívszorítóbb, fájdalmas pillanat, mikor azt éli meg, hogy Krisztussal nincs közössége.
Advent jelentése, ahogyan már sokszor elhangzott ebben a néhány hétben, éppen az az örömhír, hogy az Úr eljövetele, azaz, hogy Ő eljön hozzád, Ő meglátogat téged. Itt kapcsolódnék vissza mai alapigénkhez, amely így kezdődik: „*Azután meglátogatta az ÚR Sárát, ahogyan megmondta, és úgy cselekedett az ÚR Sárával, ahogy megígérte.”*.
Meglátogatta Sárát az Úr, ahogyan meg is ígérte neki. És ma meglátogat téged is, ahogyan neked is megígérte.
De, hogy milyen lesz ez a találkozás, az bizony rajtunk, rajtad is múlik, ahogy Sárán és Ábrahámon is múlott, hogy milyen lesz az ő nevetésük, az ő ünnepük, az ő találkozásuk az Úrral.
A találkozást, a vendég megérkezésének örömét bizony nagyon komolyan meghatározza, hogy hogyan telik el a látogatás bejelentése, azaz az ígéret és a konkrétan a megvalósulásig, megérkezésig tartó idő.
Örömteli készülődés, az a bizonyos „alig tudom kivárni már” érzés, ami ott uralkodik bennünk? Mint egy gyermek születése kapcsán a szülők készülődése? Izgatott várakozás, ami nem győzi találgatni, hogy milyen lesz, ha végre megérkezik már a megígért látogató? - mikor minden gondolatom valahogy Ő, az Eljövő köré csoportosul. Vagy valamiféle reménység fogalmazódik meg, mint a betegágyon fekvő szívében, aki a látogatójának a szeretetére, bíztatására, megerősítő közösségére vágyakozik?
Vagy úgy tekintünk a hírre, vagy ígéretre, hogy valaki meg fog látogatni, mint valami bizonytalan jövőbeli eseményre: majd egyszer valahogy, valamikor talán beteljesül… Inkább csak legyintünk: én otthon leszek, jöjjön, ha akar…?
És sokszor el is hisszük ezt, hogy mi ott vagyunk, mi nyitott füllel és szívvel várjuk az Érkezőt, Istent az életünkbe, csak épp Ő nem jön. És azt mondjuk, ha megszólít, akkor jövök, akkor csinálom, akkor ajtót nyitok majd. Én várok és valóban bele is kényelmesedünk ebbe és a hitből, önhitt vallásosság lesz.

Egy idősebb lelkész mesélte néhány éve egy majdnem meghiúsuló lelkipásztori beszélgetésének a történetét. Egy istentisztelet végén odalépett hozzá, egy kissé szakadtan öltözött, de viszonylag ápolt férfi és megkérdezte, hogy mikor lehetne eljönni a lelkészhez egy beszélgetésre. A lelkésze elmondta, hogy mikor van a hivatalos ügyeleti idő, de szívesen egyeztet külön időpontot is, vagy akár elmegy ő házhoz is. A férfi azonban ragaszkodott hozzá, hogy majd ő eljön, jó neki az ügyeleti idősáv a héten. A lelkész várta is az ismeretlen férfit az irodában, de ő nem jött. Vasárnap aztán ismét találkoztak a templomban. A férfi pedig azt állította, hogy ő eljött a megbeszélt időben, a lelkész meg próbálta igazolni magát, hogy ő bizony ott volt és várt, de az irodába nem jött senki. Megbeszélték, hogy jövő héten ismét megpróbálják a találkozót, de mivel mobiltelefonja nem volt a férfinak, nem tudtak biztosra menni. A héten aztán ismét hiába várakozott a lekész. Következő vasárnap a férfi ismét elmondta az istentisztelet után, hogy ő bizony eljött, de megint nem nyitott ajtót neki senki sem. Végül harmadszorra is megbeszélték, de most már résnyire nyitott ajtóval várakozott a lelkész. Végül meg is hallotta a halk hangot: „Elnézést, szabad bejönnöm?”. Végül kiderült, hogy a férfi csakugyan eljött minden alkalommal, de nem akart udvariatlan lenni, vagy rátörni a lelkészre, így csak csengetett, majd, amikor nem érkezett válasz, inkább elment. A csengő gomb, amit nyomkodott, azonban a lakásban szólalt meg, az irodában nem volt hallható, annak előterébe a félig megkopott felirat hívogat csak be egyszerűen a nyitott ajtón át.

Egy találkozás, egy fontos beszélgetés, egy közösség majdnem meghiúsult, mert – a lelkész saját elmondása szerint – ő csak várt, mint ahogy bárkit várt volna.
Ha mi is csak várunk, ha azt mondjuk az Úrnak, hogy „jöjjön, ha akar, tudja hol talál meg”, akkor hamar ki fog alakulni az a fajta várokozás, amiben nincs igazi vágyakozás. Akkor pedig nem csak a Karácsonyunk, de az egész hitünk is kiüresedik, ha már nincs meg bennünk az élő vágy a Krisztussal való találkozásra, a közösségre.

Ha váratlanul ér minket az, hogy az Úr meglátogat, akkor bizony Ő hiába fog ott állni az ajtómba, vagy akár a belső szobám közepén, nem fogok tudni vele mit kezdeni. Ott lesz, eljön, ahogy ígérte, de az én ünnepem beteljesületlen marad. Csak egy alkalom lesz, ahol feszengek, ami elmúlik, ahol nem volt igazi közösségem, ahol magányos maradtam.
Sára és Ábrahám is hallották a már évtizedekkel korábban megszólaló ígéretet: „*Tekints föl az égre, és számold meg a csillagokat, ha meg tudod számolni! Azt mondta neki az Úr: Ennyi utódod lesz!”*. Majd a körülmetélés elrendelésekor Ábrahámnak ismét megerősíti Isten az ígéretét: *„Mert megáldom őt, sőt fiút adok neked általa; megáldom őt, és népek támadnak belőle, népek királyai származnak tőle. Ábrahám ekkor arcra borult, de nevetett, ezt gondolta ugyanis magában: Százesztendős embernek lehet-e gyermeke?”* - Ábrahám már nem bizakodik, nem hisz, nem várakozik igazán. Aztán nem sokkal később az Úr meglátogatja őket három ismeretlen férfi képében, akik azt mondják, hogy mikor egy év múlva visszatérnek Sára már gyermeket fog várni. Sára pedig szó szerint kineveti a kijelentést, az üzenetet.
Nem bíznak abban az ünnepben, amit az Úr ígér nekik, már nem várjak azt az örömöt, kinevetik ők is, hol cinikusan, hol kifejezetten gúnyolódva.
És most, mikor beteljesül az ígéret, bár nyilván nagyon örülnek, de nem tudnak egészen ünnepelni, nem tudják megélni az áldást, a kapott kegyelem örömét, mert Isten ígérete, az Ő szava, számukra is, mint olyan sokaknak a világban, egyszerűen valószínűtlen, nevetség tárgya lett.

Az igehirdetés elején azt mondtam, hogy a keresztény embernek is a világban ma komoly kérdése kell, hogy legyen, hogy: „Veled, vagy rajtad nevetnek?”. Ez missziói felelősség, de ennél még komolyabb kérdésünk kell, hogy legyen, hogy mi Jézussal nevetünk, vagy mi is épp úgy, mint azt Őt leköpdöső főpapok, azt Őt megcsúfoló, kínzó és keresztre feszítő katonák egyszerűen csak gúnyolódva, cinikusan, hitetlenül nevetünk rajta? Mert bizony, ha te, ma nem készülsz teljes hiteddel a visszajövő Krisztussal való közösségre, ha nem így van Ő az életed középpontjában, akkor te is csak mosolyogsz rajta akár leborulva, mint Ábrahám, akár a sátor ponyvája mögé bújva, mint Sára. Mosolyogsz, nevetsz rajta, mert nem bízol, nem hiszel igazán az Úr eljövetelében.

De mégis mi, vagy még inkább ki segít, hogy igazi ünneped lehessen, örömteli nevetésed a találkozásban, a Jézussal való közösségben? Éppen az a válasz erre, amit Keresztelő János is kimondott az oltár előtti igében. *„De közöttetek áll az, akit ti nem ismertek”*. Ott áll már ma is melletted. Már ma is közösséged lehet az Úrral. Igen, ma nem szemtől szembe Krisztussal, de az élő igével, amelyet a Szentlélek elevenít meg számodra, azzal bármikor. Közöttetek van. Élő kapcsolatban vagy Jézussal, amikor megszólal az Ige az életedben, amikor imádságban fordulsz felé, amikor tettekkel és szavakkal vállalod a rád bízott szolgálatot. Krisztus ma közöttetek van. Nem azért, hogy rád törje a résnyire nyitott ajtót, vagy bűntudatot keltsen, hogy még így sem foglalkozol Vele. Nem, Ő nem erőszakoskodik, Ő nem játszadozik veled. Ő szól, jelez, hogy ott van és késszé akar tenni az igazi nevetésre, az örömre, a kegyelem ünnepére, az Ő közösségére. Krisztus veled akar nevetni és nem rajtad. Mert ahogy az ölelésre tárt karokkal elmondott régi áldás szövege is mondja: Isten szeret téged, Isten örül neked, Isten megáld téged!
Így szólítson meg téged is az örömhír: az Úr érkezik! Ámen